Naše kníhkupectvo je na ulici, ktorá je na jeseň najkrajšia. Hlavne ráno, keď otvárame kaviareň a pripravujeme kníhkupectvo. ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌

Otvoriť v prehliadači
Naše kníhkupectvo je na ulici, ktorá je na jeseň najkrajšia. Hlavne ráno, keď otvárame kaviareň a pripravujeme kníhkupectvo. Slnko svieti ostro od centra mesta a opiera sa o svah Kozej ulice. Aj dnes to tak bolo. Príďte sa po nej prejsť krátko pred deviatou, všimnite si naše krásne nové kvietky, zastavte sa u nás v kaviarni na kávu a my medzitým otvoríme kníhkupectvo.
## U nás v kníhkupectve
Ráno u nás môžete stretnúť okrem nás aj kuriérov, ktorí nám dovážajú knihy. Chodia denne. Kedysi to tak nebolo, po knihy sme si chodievali my. Ale teraz je už všetko inak, veď to poznáte. Dnes nám jeden taký kuriér doniesol aj našu novú knihu. Teda našu, knihu Aleny Sabuchovej, ktorú sme my v Artfore vydali. Zatiaľ je len u nás, tak si po ňu príďte. Zvoka je krásna, zvnútra ešte krajšia!
No a zajtra, teda v utorok 30. 9. o 19:00 tú knihu u nás v kníhkupectve uvedieme do sveta. Bude to veľká sláva. Samozrejme príde autorka Alena Sabuchová a budeme sa o jej novej knihe rozprávať. Srdečne vás pozývame.
V stredu začína október a u nás v kníhkupectve bude podujatí neúrekom. Vieme, že na všetky nemôžete prísť, to sa podarí len nám, ale boli by sme neradi aby vám ušli tie, na ktoré ísť chcete. Preto vám píšeme aby ste si ich mohli zapísať do svojich diárov a kalendárov. Všetky pokope ich vždy nájdete aj na našej stránke.
Október začneme veľkolepo, zahraničnou návštevou skvelej poľskej reportérky a politologičky Joanny Czeczott. Vo vydavateľstve Absynt jej vyšla kniha Petrohrad, mesto snov a príde ju uviesť práve k nám do kníhkupectva. Kniha Petrohrad s podtitulom Mesto snov je pozoruhodným reportážnym sprievodcom po mieste, ktoré napriek nespočetným katastrofám a vojnám vždy znova vstalo z popola. Príďte autorku stretnúť naživo! A vezmite aj kamarátov! V stredu 1. októbra o 18:00.
Vo štvrtok o 18tej potom tohtotýždňové akcie uzavrie uvedenie knihy Chvála alkoholu za účasti jej autora, chemika a vinára Vladimíra Marka. Tak zapisujte do diárov, pozývajte známych. Nech autorky a autori, vydavateľky a vydavatelia vidia a cítia, že písať a vydávať knihy v tejto krajine ešte má zmysel.
Veď to je tiež nové. Máme diáre a kalendáre na ďalší rok. Krásne sme ich vystavili medzi kaviarňou a kníhkupectvom (diáre) a v poslednom výklade (kalendáre). Príďte si z nich vybrať, aby ste na nič nezabudli.
Na pulte máme nové knihy. Jasné, o nových knihách vám už desaťročia píšeme vo štvrtok, ale to vám o nich píšeme ako o novinkách. Okrem toho sa o knihách rozprávame, napríklad Pera (a zjavne aj viacerých z vás) veľmi potešila kniha poviedok Dina Buzattiho. Veronika s Kristínou sa rozprávali o knihe Rozchody. A všeobecne nás teší, že tých nových kníh pribúda každý týždeň viac a viac.
Aj minulý týždeň sa nám podarilo dostať sa von z kníhkupectva. Boli sme sa pozrieť na jesennom knižnom turné a rozprávali sa s inými vydavateľstvami a kníhkupectvami. Je dobré, že sa môžeme stretávať a podporovať sa. Tak sa stretávajme a podporujme, kým sa nám to nepokúsia ústavne zakázať.
Napísali o Artfore k jeho 35 narodeninám
Artforum bolo najprv kľúčovým slovom z hmlistej správy, kolujúcej medzi spolužiakmi, že kdesi v meste, v starom dome na poschodí sa dá dostať k takým knihám o nedávnych dejinách, aké inde nemajú. Boli to časy, keď komunistická cenzúra stihla padnúť, ale trh sa len rodil. V istej chvíli ho tvoril predajca, čo dovliekol knihy z Prahy v ruksaku na vlastnom chrbte a v kúte dodriemaval únavu z nočného vlaku, a ja ako nádejná zákazníčka, maturantka, ktorá si na prahu „predajne“ vôbec nebola istá, či ju tam vôbec pustia, lebo nikoho nepoznala a ani oni ju. Zabudnúť sa, samozrejme, nedá ani pocit radosti, keď sa Artforum rozhodlo zobrať na seba vydanie mojej knižky o ľudáckej prevýchove Márie Janšákovej roku 1939 v ilavskom koncentráku. Práve vďaka nemu mohla mať množstvo obrázkov a dostať sa k širokému publiku. Bez ohľadu na aktuálnu adresu bolo a je živým dôkazom slobody. Našťastie si v ňom vždy našla všetko to, čo potrebuje na prežitie – nápady, odvahu, dlhodobú drinu, komunitu, záujem, dôveru, úroveň, schopnosť a ochotu učiť sa nové veci, odolnosť družstva na prekážkovej dráhe... Artforum dorástlo na ten typ inštitúcie, vďaka ktorým sloboda vzdoruje a trvá. Gratulujem k výročiu a teším sa. Marína Zavacká, historička
Artforum
Kozia 611/20, 811 03, Bratislava
Tento e-mail sme vám poslali, pretože ste sa prihlásili k odberu newslettru alebo ste u nás nakúpili. Chcete sa odhlásiť? Ak naopak poznáte niekoho, kto by chcel dostávať správy o dobrých knihách, do odberu newslettra sa môže prihlásiť na tomto linku.